મને ભણવું જરાય નહોતું ગમતું. એકદમ અલ્લડ અને તોફાની છોકરા તરીકે પોતાના ગ્રુપમાં અને પરિવારમાં જાણીતા આલોક નાથ વાતની શરૂઆત કરીને આગળ કહે છે, ‘મારા પિતા ડૉક્ટર હતા. પચીસેક વર્ષ પહેલાં જ તેમનો દેહાંત થઈ ગયો છે. જોકે ફૅમિલી બૅકગ્રાઉન્ડ એ પ્રકારનું હતું કે સ્વાભાવિક છે કે ઘરમાં સ્ટડીઝનું અકલ્પનીય મહત્વ હોય. મારી એક મોટી બહેન અને એક નાની બહેન. હું ખૂબ ભણું એવી તેમની ઇચ્છા હતી. જોકે હું ભણવામાં ઠોઠ નિશાળિયો હતો. ભણવા સિવાયની બાકી બધી બાબતોમાં મારો નંબર આવતો, પણ ભણવાની વાત આવે ત્યારે મારે નીચી ગરદન કરીને જોવું પડતું. મારા પિતાના હાથનો ભરપૂર માર પણ ખાધો છે. એક્ઝામમાં ફેલ થયો છું, ક્લાસમાંથી બહાર કઢાયો છું, સ્કૂલમાંથી રસ્ટિકેટ પણ કરવામાં આવ્યો છું. તેં તો મને ક્યાંયનો નથી રાખ્યો એવું પણ મારા પિતા પાસે હજારો વાર સાંભળ્યું છે. બધાં ભાઈ-બહેનોમાં સૌથી વધુ ધુલાઈ મારી થઈ છે.’